정조 10년 · 목
領議政金致仁啓言。以臣情勢。豈宜冒出。而聖意在於敦迫必致。畢竟不敢聞之敎。頻複荐下。王言之失。尤非細故。緣臣無狀。仰貽過擧。臣固惶恐無地。而殿下亦宜省察。深存不遠不貳之戒焉。因此而有可仰達者。愼惜名器。謹守舊章。實爲救弊之一端。名器濫故。浮囂躁競。歲加月增。人皆喪失其本心。只知惟利是趨。舊章壞故。楸黑耽三島。非特敎勿配。本有令甲。而今則操縱闊狹。惟在獄官之手。此豈非大可懼者乎。雖以推榮一事言之。侍從父推恩。須是所後父無可施然後。移施于生父者。卽法典所載。而近來則或有無他端而移施者。有適子者無適孫。是禮也。三十以前。不得除職。是法也。一皆蕩然。此後則申明舊章。至於院額贈官贈諡等恩典。亦宜有斟酌。而凡有陳請。則批以稟處。該曹一例請施。又或以堂下而直贈正卿。此亦無前之事也。請深留聖意焉。敎以所陳諸條。無不至當。另當體念。而卿亦以此意申飭有司。期有實效。敎曰。近來大臣之子。輒於銓任。看作應避之嫌。卿意以爲如何。致仁曰。大臣子之爲銓官者。私心雖或不安。在朝家不必曲從。況亞堂。比長銓尤有間。而且有曾前行公之例矣。今若自上許遞。則其將認爲定式。必遞後已。此不可不念也。敎以卿言節節果是。近來人。太不識似此格例。以筵話出擧條。此後申飭。又啓言。宮園稱號。卽我 先朝定制。其所別爲隆奉之擧者。誠以毓慶之地。所重有在也。若爲地閥有異。則 列朝嬪御。不無高門盛族。而不敢議到者。可見法意嚴也。向來仁明園改稱之論。出於一二章疏。而未承批敎。蓋伊時議者。以 皇朝事爲言。而宜不敢證援我朝典章。則獨於本園。創加例外之儀。揆以事例。寧不未安。宮號亦然。事關國家典禮。合有一番議定。今日僚相皆入侍。下詢處之何如詢于左右相左議政李福源曰領相所奏。實有援據。旣知其有違典禮。則恐宜趁卽釐正矣。右議政金熤曰。此事不但合速釐正。向於宰臣疏後。旣有下敎。而尙無廟堂稟處之擧。此則責在臣等。而更不可留難咨且矣。敎以中朝故事。不足旁引云云。領相之言。旣出守經之論。旣知其當改。則何拘銷刻之嫌。依領相所奏施行。致仁請降號等節。令該曹擧行。從之。又啓言。人君之敬禮大臣。非爲其人。人之視大臣重然後。大臣亦知自重。此九經之義也。臣頃伏見朝紙所出。右相有一二陳戒。而自上不惟不賜開納。至以卿何必如是爲言爲敎。此恐爲王言之失。假使言有不槪。只當優容而已。殿下之待大臣如此故。大臣爲人所輕。而朝廷之不尊。體統之不嚴。未必不由於此等。臣不可以身叨大臣。懷嫌不言。伏望深留淵衷。改下前日批敎。以光聖德焉。敎以卿言好矣。原擧條還入。更當下批矣。又啓言。頃日左相所被嚴敎。不出朝紙。臣固不能詳知。而大臣有罪。則罪之斥之可也。而殿下不爲顯加罪斥。只使大臣窮阨罔措。不得任其去就。有違於禮使之道。臣竊附無隱之義。仰備日後之戒。敎曰。卿言亦好矣。當體念。又啓言。見今世途淆漓。朝象泮渙。月異歲加。殆無餘地。眞如聖上百尺竿頭之敎矣。言路杜絕。士節骫骳。凡於緩急。無所可恃。 祖宗朝盛際尙矣。比諸嗣服之初。亦不啻落幾層。彬郁之治。非不爛然聳聽。而敦實篤厚之風。漸至消剝。總攬之治。非不赫然動人。而姑息沁泄之患。寢成膏盲。擧措之際。偏私莫掩。用捨之間。好惡乖宜。窺頕彌巧而紀網自紊。趨利成習而名檢掃如。爲今之計。祗有奮發聖慮。惕然改圖。俾群下曉然知聖意之堅定。則孰敢不精白淬勵。對揚休命哉。敎曰。當體念矣。又啓言。筵說秘諱。爲今日痼弊。在前則朝經入侍。夕已傳說。苟或奏對失宜。則彈論者有之。事涉處義。則疏引者有之。有可諱者。有不必諱者。而一切諱之。不敢出口。未有如今日。是以廷臣擧懷疑懼之心。已非細悶。或自謂獨知。而賣權之漸。安知不源於此乎。此係矯捄弊風。鎭定世道之大端。伏願明諭群臣。一變近規。使朝野改觀。則國家之幸也。敎以捄弊之擧。反歸生弊。矯捄之方。當留念矣。又啓言。殿下博學稽古。六藝經傳。皆是茶飯。萬機之暇。必不廢縕繹。而維持此心。緝熙聖學。捨此則無所賴矣。近來三講久廢。玉署便成宂員。今則雖値祈寒停講之時。頻行召對。詢咨討論。必以踐履服行爲要。毋徒歸於應文之科焉。敎以當體念矣。又啓言。頃日堂箚討金宇鎭也。以所檢擧者。豈其本情爲言。臣始甚瞠然。追聞知其指尹光普趙濟魯而言也。此兩人卽近日政注間靳擬者。而宇鎭獨政。竝爲檢擬彼儒臣。眞以爲非其本情。而勉從他人之言乎。意東言西。疑亂聰聽。遣辭窘遁。用意崎嶇。不可無警飭。伊日參箚玉堂。請竝罷職。從之。又啓言。濟州牧使李命俊災實分等狀啓以爲。三邑穡事。俱未免歉歲賙賑一款。將觀開春民情狀聞計料。而男丁大同米每口五升。全數蠲減。畓租尤甚處折半。之次三分一代捧。各寺奴婢身貢米二斗內減一斗。旌義縣尤甚十二里。還上折半代捧。舊還則新還尙難準捧。姑爲停退。軍操亦令停止。敢援前例。先此擧行事。令廟堂稟處矣。自前擧行後狀聞。例也。請依狀請施行。從之。又啓言。咸鏡監司鄭民始狀啓以爲。臣營屬各屬親率除番收錢。其數爲九千。番錢爲一兩。付之軍需等庫。以爲營中應下之資。甲申改詳定時。減爲五千四百名。除其應頉。則納錢爲四千六百餘名。以需用不足之故。番錢增爲一兩五錢。其所增加者。爲二千餘兩。且獨鎭壯砲軍。以其資裝之自辦赴操。創出收斂之法。今欲減除番錢。革罷收斂。則應下無以充給。臣營所營賑穀耗條中。每年折米二千石。特許劃給。充補其數。餘數則屬之軍器庫事。請令廟堂稟旨分付矣。此兩款事。皆係朝家之所不知。甲申減額。未必無商量。則番錢加捧。已其無謂。軍兵收斂。未知創自何時。而一道臣容易犯科。及其弊端轉深。奸竇莫杜。則反請朝家之區劃。朝家無所責飭。又從而許施。則其於事面何如也。本道穀物。營賑之外。本自不數。正穀尤少。二千石折米以皮穀。則當爲六千包之多。逐年割出。其數至於幾何。科外劃給。恐不可輕議也。此道臣素稱精簡。而其說如此。爲弊之滋甚可知。博採衆議。細究事宜。期於矯捄之意。請分付道臣。從之。又啓言。統制使柳鎭恒狀啓以爲。本營將士支放之節。實爲目下急務。而三南應入之耗條。太不相當。從前支放之區劃。專取嶺沿。今年嶺沿。已有分數停退之令。耗條之比前大縮。勢所必然。見今本道沿邑。常賑穀留庫之數。旣甚夥然。就其中。以本營山郡穀二萬石。從便相換事。請令廟堂稟旨分付矣。統營事勢。不可不念。所請二萬石內。特許折半移換而只取耗條以補支放之需元數則勿令犯用爲宜。請以此分付。從之。又啓言。松都經用。專靠債錢。臣之待罪松都時。尙爲三十萬兩。而今爲九萬兩。有事則輒請區劃。由於庫儲耗縮而然也。朝家只許區劃。而不責其耗縮之本。則殊非懲後之道。十餘萬兩官錢。何等重貨。而擅自蕩減。大失守臣之體。請前留守尹塾罷職。從之。又啓言。向來開城留守尹蓍東。以開市所需。請得關西小米一萬。石而擧條中。當年耗條。漏而不書故。關西伯只以一萬石擧行云。 西伯事固無怪。而松留請得。政在於取其耗而救目前。則似不免狼狽。請使之改付標於原擧條。從之。○開城留守尹蓍東啓言。松都許多經用。專靠錢殖。十餘年來。所儲漸耗。應入之不足於應下者。幾爲三分之一。不得不就原錢中。割本而用之。目今經費匱乏。臣雖不敢爲錢穀請得之計。而形勢萬分切急。伏願下詢廟堂。俾爲善後之道焉。詢于大臣。致仁曰。松都事聞極悶慮。某樣變通之道。使之陳達後。可以覆奏矣。敎曰。松留更爲陳達。蓍東曰。今者鑄錢所。以百萬兩爲準。餘剩當爲三十萬兩云。無論戶惠廳。各軍門。畢鑄之後。封不動中十萬兩。限六年無邊惠貸。則以六萬兩送于戶曹。買得關西小米年例發賣條二萬石。取耗經用。可以大有所益。請更詢大臣處之。敎曰。卿等之意何如。致仁曰。先使戶判。陳其便否好矣。福源曰。度支是主人。而松留姑未相議於戶判。商確便否。從容稟處好矣。敎以以此出擧條。後日次對稟處。致仁啓言。伊川方設銀店。本官營門。至於收稅云。不聞朝家。擅許開店。殊極驚怪。請自本司査問處之。從之。又啓言。臣於昨年入侍時。伊鑄錢之弊多端。不可頻數設局。而旣始之後。亦宜一時多鑄。以除頻鑄之意仰對。則特以限百萬兩鑄成下敎矣。近已開鑄。而堂郞徒爲目前䌤縫之計云。更加申飭。請準百萬之數。從之。戶曹判書鄭一祥啓言。鑄錢以百萬兩爲限。而倭銅。各衙門貿置及倭譯輩私貿。合而計之。未滿七十萬兩。常銅尤爲不足。而銅店只有安邊一處。價高雜貿。他邑數處。亦有銅脈云。請開店採用。詢于大臣。致仁曰。見在之銅。不爲取用。欲開新店。未知其可也。開店有弊。不可輕議矣。從之。御營大將李柱國啓言。年前鑄錢時。銅鐵偕置於本營庫中。及其撤鑄所。餘銅爲七萬餘斤。在本營爲無用之物。在鑄所爲適用之貸。請移送鑄所。從之。○刑曹判書鄭昌聖啓言。日昨有尙州人擊錚原情。以血書納。若雜血。則誣罔之狀。誠可惡。取諸其身。則大不近於人情。事係四件故。雖已上達。此等之習。不可不嚴懲。方自臣曺科治。而此後。雖四件事。血書者。請勿施。從之。○江華留守趙鼎鎭啓言。江都銄還移轉之在於畿內者。元穀則捧留本邑。耗未則輸納江都。乃是前例。而今年以歉荒。因京畿監司徐有防筵稟。從民願以錢代納事蒙允。而其中通津一府。距江都道里最近。且以江都穀價之稍歇。民情皆願以本色貿納。恐不可不許矣。從之。○敎曰。陳懇若此。左相兼帶司譯都提擧許副。 右相兼帶 宗廟都提擧亦爲許副。又敎曰。貶月當前。本廳貶坐之不爲。已至四年云。雖非此時。每欲一番曲諒。領府事兼帶御營都提擧。今姑許副。